FI Euroopan unionin virallinen lehti C 59/2

KUULEMISMENETTELYSTÄ VASTAAVAN NEUVONANTAJAN LOPPUKERTOMUS ASIASSA COMP/M.3333 — SONY/BMG

(laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 artiklan mukaisesti — EYVL L 162, 19.6.2001, s. 21)

(2005/C 59/02)

(ETA:n kannalta merkityksellinen teksti)

(Kumoaa ja korvaa 2005/C 52/04 (EUVL C 52, 2.3.2005, s. 5))

Päätösluonnoksen perusteella voidaan todeta seuraavaa:

Kirjallinen menettely

Bertelsmann AG (’Bertelsmann’) ja japanilaiseen Sony-yhtymään kuuluva Sony Corporation of America (’Sony’) (1) ilmoittivat 9. tammikuuta 2004 komissiolle maailmanlaajuisten musiikkitallennetoimintojensa yhdistämisestä yrityskeskittymien valvonnasta 21 päivänä joulukuuta 1989 annetun neuvoston asetuksen (ETY) N:o 4064/89 (2) (’sulautuma-asetus’) 4 artiklan mukaisesti.

Komissio aloitti sulautuma-asetuksen 6 artiklan 1 kohdan c alakohdan mukaisen menettelyn 12. helmikuuta 2004 tekemällään päätöksellä.

Menettely keskeytettiin huhtikuun 7. päivän ja toukokuun 5. päivän 2004 väliseksi ajaksi sulautuma-asetuksen 11 artiklan 5 kohdan nojalla, sillä osapuolet eivät olleet antaneet täydellistä vastausta tietopyyntöön.

Ilmoituksen tekijöille lähetettiin väitetiedoksianto 24. toukokuuta 2004.

Ilmoituksen tekijöitä pyydettiin vastaamaan 9. kesäkuuta 2004 mennessä. Tätä määräaikaa noudatettiin.

Asiakirjojen saatavuus

Ilmoituksen tekijöille myönnettiin 19. toukokuuta 2004 oikeus tutustua asiakirjoihin.

Allekirjoittaneen, ilmoituksen tekijöiden edustajien ja asian käsittelystä vastanneiden virkamiesten 1. kesäkuuta 2004 pitämän kokouksen jälkeen allekirjoittanut myönsi luvan tutustua komission hallussa oleviin lisätietoihin.

Jotta ilmoituksen tekijöiden talousasiantuntijat olisivat voineet tutustua kolmansien toimittamiin luottamuksellisiin tietoihin komission tätä tarkoitusta varten varaamissa erillisissä tiloissa, talousasiantuntijat allekirjoittivat luottamuksellisuutta koskevan julistuksen, jonka sisällön olivat hyväksyneet Universal Music International, Warner Music Group ja EMI Group. Ilmoituksen tekijöiden ja kolmansien suostumuksella allekirjoittanut valvoi tämän lausekkeen noudattamista.

Ilmoituksen tekijöille myönnettiin uudestaan oikeus tutustua asiakirjoihin 10. kesäkuuta 2004, jolloin niille toimitettiin ei-luottamuksellinen toisinto European Broadcasting Associationin ja Apple Computer Inc:n toimittamista asiakirjoista.

Kolmansien osallistuminen menettelyyn

Seuraavat yritykset katsottiin komission asetuksen (EY) N:o 447/98 11 artiklan ensimmäisen kohdan c alakohdan mukaisiksi kolmansiksi osapuoliksi: Apple Computer Inc., Universal Music International, Syndicat des Détaillants Spécialisés du Disque, Union des Producteurs Phonographiques Français Indépendants, European Consumers' Organisation, Euroopan yleisradioliitto (EBU), Playlouder, IMPALA, International Music Managers Forum, Swedish Society of Popular Music Composers, EMI Group, Warner Music Group ja Time Warner Inc. Tiedottaakseen niille menettelyn luonteesta ja aiheesta kilpailun pääosasto lähetti niille ei-luottamuksellisen toisinnon väitetiedoksiannosta komission asetuksen (EY) N:o 447/98 16 artiklan mukaisesti.

Suullinen kuuleminen

Kuulemistilaisuus järjestettiin 14.—15. kesäkuuta 2004.

Useimmat menettelyyn osallistuneet kolmannet osallistuivat myös suulliseen kuulemiseen.

EMI Group ja Warner Music Group pyysivät lupaa osallistua suulliseen kuulemiseen tarkkailijoina. Kuten olin oli jo aikaisemmin ilmoittanut molemmille yrityksille kirjallisesti, katson, että kolmannet osapuolet eivät voi osallistua kuulemistilaisuuteen osallistumatta siihen aktiivisesti. Näin ollen niiden osallistumisoikeus riippui niiden halukkuudesta esittää näkemyksensä kuulemisessa. Koska kyseiset yritykset eivät halunneet tehdä niin, niille ei voitu myöntää osallistumisoikeutta.

Huolimatta siitä, että kyseiset yritykset eivät saaneet osallistua suulliseen kuulemiseen, katson, että niillä samoin kuin muilla kolmansilla on ollut riittävät mahdollisuudet osallistua menettelyyn ja varmistaa, että komissio on tietoinen niiden näkemyksistä. Kaikilla kolmansilla on ollut menettelyn aikana mahdollisuus hankkia kattavasti tietoja asiaan liittyvistä kysymyksistä. Eräät kolmannet ovat osallistuneet laajasti komission suorittamaan analyysiin sekä ennen väitetiedoksiannon esittämistä että sen jälkeen, kun ne ovat saaneet väitetiedoksiannon ei-luottamuksellisen toisinnon.

Ottaen huomioon osapuolten vastaukset väitetiedoksiantoon ja niiden suullisessa kuulemisessa antamat selitykset kilpailun pääosasto on tullut siihen tulokseen, että sen väitetiedoksiannossa esittämät väitteet eivät olleet perusteltuja.

Edellä olevan perusteella katson, että kaikkien menettelyyn osallistuneiden oikeutta tulla kuulluksi on noudatettu.

Bryssel 13. heinäkuuta 2004 (allekirjoitettu) Serge DURANDE

(1) Molempia kutsutaan jäljempänä ”ilmoituksen tekijöiksi”.

(2) EYVL L 395, 30.12.1989, s. 1; oikaisu: EYVL L 257, 21.9.1990, s. 13. Asetus sellaisena kuin se on viimeksi muutettuna asetuksella (EY) N:o 1319/97 (EYVL L 180, 9.7.1997, s. 1; oikaisu: EYVL L 40, 13.2.1998, s. 17).